**La dans cu viața**

*Iulia Dragomir*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La dans cu viața

Am dansat pentru tine.

Când te-am zărit printre molatice izvoare,

am țâșnit văratică pe ritmul arderii.

În cântec, bobocul devine floare.

Auzeam muzica.

O lăsam să mă pătrundă,

să mă desfacă în petale și în caiși curtați de albine.

Ochi, fântânile murmurau pline.

Fără ea, ringul ar fi fost gol.

Am deschis ușa valurilor cu cheia fa, sol.

Am dansat să mă apropii de sunete.

Le lăsam să curgă prin diafane plutiri,

mă chemau neașteptat în rotiri.

Le pipăiam urmele cu degetele,

hamac pentru vise.

Din vârful lor izvorau lumini.

Din ochi, lujeri de crini.

Secundele, în pieptul lunii, cu dragostea, au fost scrise .

Cu tălpile slobode, petreceam în periplu notele curate.

Ai dansat cu ielele și ele m-au furat cutremurate.

M-au prins de mână și m-au dus pe malul lacului

în care se oglindește luna.

Am dansat pentru tine.

Ești soarele și cununa.

Țin ritmul cu viața ce-mi ești, viață!

În ritmuri divine, în unde marine,

ține-mă bine!

Armonios, țin pasul cu tine!(25.06.2021-Iulia Dragomir)